
Nr. 3314 din 26.01.2026
REFERAT DE APROBARE 
la proiectul de hotărâre privind aprobarea Actului Adițional nr.  2 la Contractul de delegare a gestiunii serviciului de salubrizare în comuna Cornetu, județul Ilfov, aprobat prin HCL nr.17 din 24.03.2025
I. Prin adresa cu nr. 1240 din 23.12.2025, înregistrată la Primăria comunei Cornetu, județul Ilfov sub nr. 19745 din 29.12.2025, Societatea ECOMED SALPREST SRL (prestatorul) solicită emiterea unei hotărâri a Consiliului local al Comunei Cornetu, județul Ilfov privind aprobarea noilor tarife de operare, în conformitate cu Ordinul președintelui Autorităţii Naţionale de Reglementare pentru Serviciile Comunitare de Utilităţi Publice (ANRSC) nr. 640/2022, cu modificările și completările ulterioare.

Prestatorul arată că s-au modificat tarifele pentru depozitarea deșeurilor reziduale și reciclabile rezultate în urma proceselor de tratare mecano-biologică și sortare, având în vedere ajustarea tarifului de depozitare de către ECOSUD SA, aprobat prin Hotărârea ADIGIDI.
De asemenea, prestatorul arată că indicele prețurilor de consum total, pentru perioada martie – noiembrie 2025, este de 107,22%. 

Adresa în cuprinsul căreia se regăsesc noile tarife propuse este însoțită de o serie de documente care justifică demersul prestatorului și solicitarea formulată. 

II. Compartimentele de specialitate din cadrul Primăriei comunei Cornetu, județul Ilfov au analizat solicitarea prestatorului, respectiv nivelul tarifelor propuse, prin aplicarea indicelui prețurilor de consum total pentru perioada martie – noiembrie 2025, dar și prin raportare la prevederile legale aplicabile, respectiv art. 33 din Normele metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare, aprobate prin Ordinul președintelui Autorităţii Naţionale de Reglementare pentru Serviciile Comunitare de Utilităţi Publice nr. 640/2022, cu modificările și completările ulterioare.

Astfel, în acest ordin, la art. 33, se prevede că

„(1)
 Tarifele pentru activităţile specifice serviciului de salubrizare se ajustează, la cererea operatorilor, cel mult până la nivelul rezultat din aplicarea coeficientului de indexare cu evoluţia indicelui preţurilor de consum total, calculat pentru perioada cuprinsă între luna de referinţă corespunzătoare stabilirii sau, după caz, precedentei aprobări şi luna celui mai recent indice publicat de Institutul Naţional de Statistică la data solicitării, fără a se modifica cantitatea, volumul sau, după caz, suprafaţa programată avută în vedere la fundamentarea anterioară.

(1^1)Luna de referinţă corespunzătoare stabilirii tarifului/tarifelor este:

a) luna aferentă datei semnării contractului de delegare, în cazul în care contractul se semnează înainte de expirarea duratei iniţiale de valabilitate a ofertei stabilite prin documentaţia de atribuire;

b) luna aferentă datei expirării duratei iniţiale de valabilitate, în cazul în care contractul se semnează după expirarea duratei iniţiale de valabilitate a ofertei, prin luarea în considerare a perioadei de prelungire a duratei de derulare a procedurii de atribuire peste durata iniţială de valabilitate a ofertei, corespunzătoare perioadei cuprinse între luna aferentă datei expirării duratei iniţiale de valabilitate a ofertei şi luna celui mai recent indice publicat de Institutul Naţional de Statistică la data solicitării;

c) luna aferentă datei de dare în administrare a activităţii/activităţilor de salubrizare. 

(1^2) Luna de referinţă corespunzătoare precedentei aprobări este ultima lună până la care operatorul a fundamentat cheltuielile aferente tarifului aprobat anterior, respectiv:

a) ultima lună avută în vedere la calculul evoluţiei indicelui preţurilor de consum, în cazul în care tariful aprobat anterior a făcut obiectul unei proceduri de ajustare;

b) ultima lună avută în vedere la fundamentarea cheltuielilor de către operator, în cazul în care tariful aprobat anterior a făcut obiectul unei proceduri de modificare.

(…) 

(3)
 Ajustarea tarifului se face prin aplicarea coeficientului de indexare cu evoluţia indicelui preţului de consum total (IPC total) la total cheltuieli de exploatare, fără a fi necesară fundamentarea elementelor de cheltuieli.”
II.1. Analizând valorile transmise de către prestator, s-a constatat că, în mod eronat, în stabilirea acestora, pe lângă indicele prețurilor de consum total, pentru perioada martie – noiembrie 2025, de 107,22%, în stabilirea tarifelor s-a inclus și o cotă de profit de 3%; s-au recalculate noile tarife, corectate.
II.2. Ulterior, s-a emis către Prestator Adresa nr. 3264 din 26.01.2026, prin care s-au comunicat tarifele corectate și s-a informat cu privire la faptul că în ședința Consiliului local al comunei Cornetu, județul Ilfov din luna ianuarie 2026 vor fi aprobate acestea, conform prevederilor legale aplicabile.
Din considerentele anterior expuse, prezint spre dezbatere şi aprobare proiectul de hotărâre privind aprobarea Actului Adițional nr. 2 la Contractul de delegare a gestiunii serviciului de salubrizare în comuna Cornetu, județul Ilfov, aprobat prin HCL nr.17 din 24.03.2025.
VICEPRIMARUL COMUNEI CORNETU, JUDEŢUL ILFOV

Ioan GHEORGHE
� Forma modificată prin ORDINUL nr. 324 din 17 iunie 2025, publicat în MONITORUL OFICIAL nr. 596 din 26 iunie 2025.


� Modificat prin ORDINUL nr. 201 din 10 martie 2023, publicat în MONITORUL OFICIAL nr. 239 din 23 martie 2023.

